RO Jurnalul Oficial al Uniunii Europene C 182/23

Comunicare a Guvernului francez privind Directiva 94/22/CE a Parlamentului European și a Consiliului privind condițiile de acordare și folosire a autorizațiilor de prospectare, exploatare și extracție a hidrocarburilor (1)

(Aviz privind cererea de autorizație exclusivă de prospectare a hidrocarburilor lichide sau gazoase, denumită „Permis des Yvelines”)

(Text cu relevanță pentru SEE)

(2008/C 182/11)

La 4 decembrie 2007, societatea POROS S.A.S., cu sediul în 145 rue Michel Carré, F-95100 Argenteuil, a înaintat o cerere de obținere a unei autorizații exclusive, pentru o perioadă cinci ani, de prospectare a hidrocarburilor lichide sau gazoase, denumită „Permis des Yvelines”, pentru o suprafață de aproximativ 1 456 de kilometri pătrați situată în departamentele Yvelines, Val d'Oise și Hauts de Seine.

Perimetrul în care este valabilă această autorizație este delimitat de arcele de meridiane și paralele care unesc succesiv punctele definite în cele ce urmează prin coordonatele lor geografice, meridianul de origine fiind cel al Parisului.

Puncte Longitudine Latitudine A 0,90 grade V 54,50 grade N B 0,90 grade V 54,40 grade N C 0,80 grade V 54,40 grade N D 0,80 grade V 54,30 grade N E 0,70 grade V 54,30 grade N F 0,70 grade V 54,20 grade N G 0,60 grade V 54,20 grade N H 0,60 grade V 54,00 grade N I 0,40 grade V 54,00 grade N J 0,40 grade V 54,20 grade N K 0,20 grade V 54,20 grade N L 0,20 grade V 54,50 grade N

Depunerea cererilor și criterii de atribuire a licențelor

Solicitanții care au depus cererea inițială și cei care depun cereri concurente trebuie să demonstreze că îndeplinesc condițiile stabilite la articolele 4 și 5 din Decretul nr. 2006-648 din 2 iunie 2006 privind drepturile de exploatare minieră și drepturile de depozitare subterană [Journal officiel de la République française (Jurnalul oficial al Republicii franceze) din 3 iunie 2006].

Societățile interesate pot depune cereri concurente în termen de nouăzeci de zile de la data publicării prezentului aviz, în conformitate cu procedurile sintetizate în „Avizul privind acordarea drepturilor de exploatare minieră a hidrocarburilor în Franța”, publicat în Jurnalul Oficial al Comunităților Europene C 374 din 30 decembrie 1994, pagina 11, și stabilite prin Decretul nr. 2006-648 privind drepturile de exploatare minieră și drepturile de depozitare subterană. Cererile concurente sunt adresate ministrului responsabil de sectorul minier la adresa indicată mai jos.

Deciziile privind cererea inițială și cererile concurente sunt luate în conformitate cu criteriile de atribuire a drepturilor de exploatare minieră, astfel cum au fost stabilite la articolul 6 din decretul menționat, și se vor lua până cel târziu la data de 4 decembrie 2009.

Condiții și cerințe privind derularea activității și încetarea acesteia

Solicitanții sunt invitați să consulte articolele 79 și 79.1 din codul minier și Decretul nr. 2006-649 din 2 iunie 2006 privind exploatările miniere, depozitarea subterană și poliția minelor și a depozitelor subterane (Jurnalul oficial al Republicii franceze din 3 iunie 2006).

Informații suplimentare se pot obține de la Ministère de l'écologie, du développement et de l'aménagement durables (direction générale de l'énergie et des matières premières, direction des ressources énergétiques et minérales, bureau de la législation minière) [Ministerul Ecologiei, Dezvoltării și Amenajării Durabile a Teritoriului (Direcția Generală Energie și Materii Prime, Direcția Resurse Energetice și Minerale, Biroul Legislației Miniere)], 61, boulevard Vincent Auriol, Télédoc 133, F-75703 Paris Cedex 13 [telefon (33) 144 97 23 02, fax (33) 144 97 05 70].

Actele cu putere de lege menționate anterior pot fi consultate pe site-ul Légifrance:

http://www.legifrance.gouv.fr

(1) JO L 164, 30.6.1994, p. 3.